Nous Robers dux de Borgoigne, façons savoir à touz cels qui verront et orront ces presentes lettres, que comme li Maires, li escheviz et li commune, et li habitanz de la ville de Dijon hayent volu et outroyé, que de l’emande que nos demandiens a aux por raison de plusours injures que nos disiens estre faites à Gillet d’Auxois, clerc, en façent nostre servise et nostre office, nos puissons faire raison à nous et à aux, sor ladite emande, et en puissions a aux condamner ou assorre, selonc ce que droiz et raisons sera. Nos volons et outroyons por nos, et por nos hoirs, que porce que il nos hont donée pooir de coignitre, et de pronuncier l’emande dessusdite, en ce fait nuns préjudices ne soit faiz à lors privileges, ni à lor chartres, en cestu cas, ou en semblauble, ou temps à avenir; ains quant es cas à asvenir, nos volons que lor privileges soient saulz et nostre droiz auxi, en la meniere, et en la forme qu’il estoient devant la confection de ces presentes lettres. En tesmoing de laquel chose nos avons mis nostre seaul en ces présentes lettres. C’est fait l’an de grâce mil dous cent quatre-vinz et dix et huyt, ou mois de septembre.